ሚኒስቴሩ ለ2 ሺህ 250 ያህል ሴቶች የክህሎት ማበልጸጊያ ስልጠና እንደሚሰጥ አስታወቀ
አዲስ አበባ፤ ሐምሌ 19/2005 (ዋኢማ) – በአገሪቱ ከሚገኙ አራት ከተሞች ለ2 ሺህ 250 ያህል ሴቶች በተለያዩ የሙያ ዘርፎች የክህሎት ማበልጸጊያ ስልጠና እንደሚሰጥ የኢትዮጵያ ፌዴራላዊ ዴሞክራሲያዊ ሪፐብሊክ የሴቶች ፣ህፃናትና ወጣቶች ጉዳይ ሚኒስትር አስታወቁ። ሚኒስትሯ ወይዘሮ ዘነቡ ታደሰ ስልጠናውን አስመልክተው በሰጡት ጋዜጣዊ መግለጫ እንደገለጹት በጅጅጋ፣ በሐረር በአዲስ አበባና በድሬዳዋ ከተሞች ለሚገኙት ለእነዚሁ ሴቶች ስልጠናው የሚሰጠው ከመጪው ሰኞ ጀምሮ ለሁለት ወራት ያህል ነው። ከየከተሞቹ እንደየችሎታቸውና ፍላጎታቻው ለተመለመሉት ሴቶች በየከተሞቹ ስልጠናው የሚሰጠው በምግብ ዝግጅትና መስተንግዶ፣ በቧንቧና በቀለም ቅብና በፀጉር ሥራ ዘርፎች እንደሆነም አስታውቀዋል። እንደሚኒስትሯ ገለጻ የኢትዮጵያ ፌዴራላዊ ዴሞክራሲያዊ ሪፐብሊክ የሴቶች ፣ህፃናትና ወጣቶች ጉዳይ ሚኒስቴር ስልጠናው የሚሰጠው ከአውሮፓ ህብረት ጋር በመተባበር ነው። የአውሮፓ ህብረት ለስልጠናው ማስፈጸሚያ የሚውል ከ89 ሚሊዮን ብር በላይ የገንዘብ ድጋፍ ማድረጉንም አሰታውቀዋል። በኢትዮጵያ የአውሮፓ ህብረት የስራ ሂደት ሃላፊ ዴኒስ ቴልሁን በበኩላቸው ህብረቱ ኢትዮጵያ እየተገበረች ባለችው የዕድገት የትራንስፎርሜሽን እቅድ የሴቶችን ሁለንተናዊ አቅም ለማሳደግ እያደረገች ያለውን ጥረት እንደሚያግዝም ገልፀዋል።ኢትዮጵያ ውስጥ ከፍተኛ ለውጥ እየተመዘገበ መሆኑን ጠቅሰው፣ ህብረቱ የሴቶችን አቅም ለማሳደግ ለሚደረገው ጥረት ስኬት የሚያደርገውን ድጋፍና ትብብር አጠናክሮ እንደሚቀጥል ማረጋገጣቸውን የዘገበው የኢትዮጵያ ዜና አገልግሎት ነው። 